
Aki állatot kínoz, emberre készül - avagy a halálos kapcsolódás külföldön és Magyarországon

Kulcsszavak: agresszió; állatkínzás; családon belüli erőszak; halálos kapcsolódás; ember elleni erőszak
Kutatásom célja egy kriminológiai szempontból megítélésem szerint fontos, ugyanakkor a hazai szakirodalomban méltánytalanul elhanyagolt kérdés vizsgálata: a halálos kapcsolódás, avagy az állatkínzás és az emberek elleni erőszakos bűncselekmények közötti kapcsolat elemzése. A témával kapcsolatban külön kiemelést érdemel a John Marshall Macdonald által megfogalmazott Triád, mely a szakirodalomban elsők között hívta fel a figyelmet a kapcsolatra a kései ágybavizelés, a gyújtogatás és az állatkínzás között. A triád az előbb említett cselekményeket az erőszakos viselkedéshez, különösen az emberölő magatartáshoz és a szexuálisragadozó magatartáshoz köti.
Dolgozatomban az agresszió kérdésköréből kiindulva vizsgálom az erőszak kiváltó tényezőit, illetve azt, hogy a gyermekkori agresszió milyen formában jelenhet meg a későbbiek során.
Az állatok bántalmazása sajnos napjainkban is gyakori összefüggést mutat a családon belüli erőszakkal is. Így a szükséges mértékig e témakör szakirodalmát is elemeztem.
Ezt követően vizsgáltam az állatkínzás és az emberek ellen irányuló erőszakos cselekmények közötti kapcsolatot, elsősorban az idegennyelvű szakirodalomra támaszkodva.
A témához kapcsolódó kérdőíves módszert alkalmazva vizsgáltam a halálos kapcsolódás magyarországi helyzetét, a releváns ismereteket és hozzáállást a kitöltők oldaláról.
A szakirodalmi áttekintés és a kérdőív kiértékelése segített megválaszolni a dolgozat elején megfogalmazott hipotéziseimet. Bízom benne, hogy kutatásom eredménye mind a szakirodalomban, mind a társadalomban e rendkívül fontos témára irányítja a figyelmet.
Az általam végzett kutatás célja ugyanis annak az igazolása, hogy lehet, hogy ma még „csak egy állat”, de Dr. Vetter Szilvia szavaival élve „holnap lehet, hogy a te fiad, a te lányod, vagy te magad”.



